Polisielid wat Wright skiet bedankBetogers ruk Dinsdag op na Brooklyn Center. (Foto: Stephen Maturen/Getty Images) Die polisievrou wat Sondag die 20-jarige Daunte Wright in Minneapolis in die VSA doodgeskiet het nadat sy glo haar vuurwapen met ’n skokwapen verwar het, het bedank. Kim Potter (26) en haar polisiehoof, Tim Gannon, het albei Dinsdag hul bedanking ingedien. Gemoedere het ondanks die bedankings Dinsdagnag steeds hoog geloop in Minneapolis. ’n Groep van tussen 800 en 1 000 betogers het na Brooklyn Center, die voorstad waar die skietery plaasgevind het, opgeruk. Polisiebeamptes was genoop om van skokgranate en rubberkoeëls gebruik te maak om die betogers te verjaag terwyl betogers polisiebeamptes met voorwerpe soos bakstene en waterbottels bygedam het. Meer as 60 betogers is in hegtenis geneem. Wright is Sondagaand in sy motor deur die polisie afgetrek nadat hy glo ŉ verkeerswet oortree het. Maroela Media het vroeër berig die polisie het nadat hulle Wright afgetrek het, ontdek dat hy ŉ uitstaande lasbrief het en hom in hegtenis probeer neem. Hy wou in sy motor klim toe Potter haar vuurwapen afgevuur en Wright geskiet het. Hy is op die toneel dood verklaar. Daar kan in ’n video van die voorval gesien word hoe Potter op Wright skiet en daarna skree: “O genade, ek het hom geskiet”. “Ek glo dat dit in die beste belang van die gemeenskap, die departement en my medebeamptes is as ek onmiddellik bedank,” het Potter intussen in ŉ kort bedankingsbrief aan die burgemeester van Brooklyn Center, Mike Elliott, en die waarnemende stadsbestuurder, Reggie Edwards, geskryf. Potter het ook in die brief geskryf dat sy elke oomblik daarvan geniet het om ŉ polisiebeampte te wees en die gemeenskap na die beste van haar vermoë gedien het. Elliott het intussen gesê hy het groot waardering vir Potter se besluit en hoop dat dit kalmte in die gemeenskap sal meebring. Volgens die burgemeester was die stad van plan om Potter af te dank. “Ons wil ŉ boodskap aan die gemeenskap stuur dat ons hierdie situasie ernstig opneem.” Aanklaers sal intussen moet besluit of Potter strafregtelik vervolg gaan word. “Ons moet sorg dat geregtigheid geskied. Daunte Wright en sy familie verdien dit,” het Elliott gesê. Bykomende bron: BBC